RCL แรลลี่ยาว! บวกอีก 9% “ออลไทม์ไฮ” ลุ้นกำไร Q2 โตแรง-ทั้งปีสูงกว่าปีก่อน!
RCL แรลลี่ยาว! บวกอีก 9% “ออลไทม์ไฮ” โดย ณ เวลา 11.48 น. ราคาหุ้นอยู่ที่ระดับ 54.50 บาท บวก 4.75 บาท หรือ 9.55% ลุ้นกำไร Q2 โตแรง-ทั้งปีสูงกว่าปีก่อน!
31 พ.ค. 2564

ผู้สื่อข่าวรายงานว่า ราคาหุ้นบริษัท อาร์ ซี แอล จำกัด (มหาชน) หรือ RCL ณ เวลา 11.48 น. อยู่ที่ระดับ 54.50 บาท บวก 4.75 บาท หรือ 9.55% สูงสุดที่ระดับ 55.00 บาท ต่ำสุดที่ระดับ 50.25 บาท ด้วยมูลค่าการซื้อขาย 1.10 พันล้านบาท โดยราคาหุ้น RCL ปรับตัวขึ้นอย่างต่อเนื่องและทำจุดสูงสุดนับตั้งแต่เข้าตลาดเมื่อวันที่ 9 ธ.ค.2531

สำหรับผลประกอบการไตรมาส 1/2564 มีกำไรสุทธิ 2.94 พันล้านบาท ปรับตัวเพิ่มขึ้นอย่างก้าวกระโดด จากช่วงเดียวกันเมื่อปีก่อนมีกำไรสุทธิ 12.25 ล้านบาท โดยผลการดำเนินงานเพิ่มขึ้นเนื่องจากเศรษฐกิจโลกฟื้นตัวภายหลังที่ได้รับผลกระทบของการระบาดเชื้อโควิด-19 ปริมาณการขนส่งตู้สินค้าของบริษัทเติบโตร้อยละ 6 เป็นจำนวนห้าหนึ่ง 517,000 ตู้ สำหรับไตรมาส 1/2564 จากจำนวน 489,000 ตู้ในไตรมาส 1/2563 ขณะที่ค่าระวางจะเฉลี่ยสำหรับไตรมาส 1/2564 ปรับตัวสูงขึ้นเป็น 13,795 บาทต่อตู้จาก 9,555 บาทต่อตู้ในไตรมาส 4/2563 และจาก 8,588 บาทต่อตู้ในไตรมาสที่1/2563
ทั้งนี้คาดผลการดำเนินงานไตรมาส 2 ยังโตโดดเด่น ตามทิศทางค่าระวางเรือยังคงปรับตัวขึ้นอย่างต่อเนื่อง และคาดกำไรทั้งปีโตเด่นจากปีก่อนเห็นได้จากไตรมาสแรก/2564 กำไรสุทธิอยู่ที่ 2.94 พันล้านบาท ซึ่งสูงกว่าทั้งปี 2563 อยู่ที่ 1.74 พันล้านบาท 
บล.โนมูระ พัฒนสิน ระบุในบทวิเคราะห์ฯว่า ธุรกิจเดินเรือสำหรับขนส่งสินค้าแห้งเทกองแบบไม่ประจำเส้นทาง มีเส้นทางเดินเรือครอบคลุมทั่วโลกในภูมิภาคสำคัญ (สหรัฐอเมริกา แคนาดา ยุโรป ละตินอเมริกา-แอฟริกา อินเดียอนุทวีป-ตะวันออกกลาง และเอเชียตะวันออกเฉียงใต้และตะวันออกไกล) โดยสินค้าพื้นฐานที่กองเรือขนส่งคือ สินค้าทางการเกษตร เหล็ก ปุ๋ย สินแร่และเนื้อแร่ ไม้ซุง ถ่านหิน
โดยคาดปีนี้เป็นปีที่กำไร turnaround จากภาพอุตสาหกรรมที่ดี จาก demand การขนส่งฟื้นตัวจากจีนและอเมริกา แต่ supply เรือยังคงตึงตัว โดยค่าระวางเรือปรับตัวสูงขึ้นต่อเนื่อง ล่าสุด BDI Index ขึ้นสู่ระดับสูงสุดตั้งแต่ปี 2553